Zadeva: Nedovoljeno prirejanje iger na srečo - nagradne igre v medijih

Zakon o igrah na srečo (Uradni list RS, št. 14/11 – uradno prečiščeno besedilo, 108/12, 11/14 – popr. in 40/14 – ZIN-B; v nadaljevanju: ZIS) v 2. členu določa, da so igre na srečo igre, pri katerih imajo udeleženci za plačilo določenega zneska enake možnosti zadeti dobitke, izid igre pa je izključno ali pretežno odvisen od naključja ali kakšnega negotovega dogodka. V povezani z navedenim ZIS nadalje v 3. členu določa, da je prirejanje iger na srečo izključna pravica Republike Slovenije, razen če s tem zakonom ni drugače določeno, in da se igre na srečo lahko prirejajo le na podlagi dovoljenja oziroma koncesije pristojnega organa. V prvem odstavku 7. člena ZIS tudi določa, da nihče ne sme kakorkoli sprejemati vplačila in obljubljati dobitka, če to ni v skladu z 2. členom tega zakona. Ne nazadnje je v danem primeru pomembna tudi določba 4. člena ZIS, ki določa, da so lahko dobitki pri igrah na srečo v denarju, blagu, storitvah ali pravicah.

V tej zvezi želimo izpostaviti dejstvo, da ima prirejanje in izvajanje t.i. nagradnih iger, ki jih izvajajo različni televizijski in radijski mediji v okviru svojega rednega programa lastnosti nedovoljenega prirejanja iger na srečo.

Kot nedovoljeno prirejanje iger na srečo, se zaradi njihovega načina izvajanja in pridobitve premoženjske koristi, po ZIS štejejo:

1. nagradne igre z vrsto nagrad, kjer voditelj med oddajo gledalcem zastavlja različna vprašanja s področja splošne izobrazbe ali druga vprašanja, ki temeljijo na znanju ali spretnosti. Iz pravil takšnih iger navadno izhaja, da vsakdo, ki misli, da pozna pravilen odgovor, lahko pokliče v oddajo na premijsko plačljivo telefonsko številko 090, in da sodelujoči, ki pokliče, lahko počaka na liniji, dokler v režiji ne sprejmejo njegovega klica in ga posredujejo v studio, kjer lahko odgovori na vprašanje. Pri tem pa organizator sam izmed vseh klicočih uporabnikov na podlagi naključnega izbora, omogoči neposredni vklop klicočega v oddajo.

2. žrebanja dobitkov (denarnih, storitvenih in blagovnih), kjer v žrebanjih lahko sodeluje vsak, ki za sodelovanje pošlje plačljiv SMS ali opravi t.i. USSD klic, kjer klicatelj svoj odgovor/glas odda s pomočjo klica z ukaznim nizom, ki ga objavi ponudnik storitve Po oddanem klicu oz. zahtevi pa le-ta prejme povratno sporočilo SMS o uspešnosti oddanega klica, pri čemer se klic obračuna v znesku, ki ga objavi prireditelj glasovanja.

Za nagradne igre igre je pomembno, da se le-te ne prirejajo na pridobitni osnovi (se ne zahteva plačilo za sodelovanje) ampak so namenjene praviloma trženju oz. pospeševanju prodaje. Če se iz naslova samega prirejanja nagradne igre ustvarja premoženjska korist oziroma dobiček, lahko takšne nagradne igre po ZIS-u uvrstimo med igre na srečo.

Prirejanje t.i. nagradnih iger zaradi pridobitnega namena pomeni prirejanje iger na srečo brez dovoljenja oziroma koncesije pristojnega organa je prepovedano in v 110. členu oziroma 121. členu ZIS sankcionirano kot prekršek. ZIS v 110. členu med drugim določa, da je za kršitev drugega odstavka 3. člena ZIS za pravno osebo predpisana globa v razponu od 30.000,00 EUR do 250.000,00 EUR in za odgovorno osebo pravne osebe globa v razponu od 5.000,00 EUR do 10.000,00 EUR.

Ob tem je treba upoštevati še dejstvo, da v posameznih primerih organizatorji takšnih iger te izvajajo z uporabo zavajajočih poslovnih praks, pri čemer imajo takšna ravnanja pogosto znake kršitev, ki so opredeljini v Zakonu o varstvu potrošnikov pred nepoštenimi poslovnimi praksami (Ur. l. RS, št. 53//07)

Prav tako opozarjamo na dejstvo, da je lahko v primeru, ko organizator nedovoljenega prirejanja iger na srečo priredi, sodeluje ali pomaga pri prirejanju iger na srečo, za katere ni bilo izdano dovoljenje ali koncesija pristojnega organa, zato da bi sebi ali komu drugemu pridobil protipravno večjo premoženjsko korist, na podlagi 212. člena Kazenskega zakonika (Uradni list RS, št. 50/12 in 6/16 – popr.) obravnavan kot storilec kaznivega dejanja, za katerega je zagrožena kazen z zaporom do petih let.